Arapska liga ponovo o Siriji
Arapska liga će razmotriti izveštaj posmatrača o tome da li Sirijska vlada sprovodi obećanje da će prekinuti obračun sa demonstrantima 
Ministri članica Arapske lige planiraju da u subotu u Kairu razmotre izveštaj posmatračkog tima o tome da li se Sirijska vlada pridržava obećanja da će prekinuti obračun sa učesnicima desetomesečnog bunta u zemlji. Grupa od 70 posmatrača Arapske lige, koje predvodi sudanski general, boravi u Siriji od prošle nedelje, uprkos porastu nasilja. Egipatska novinska agencija je saopštila da je danas iz Kaira krenulo u Siriju još 14 posmatrača, uglavnom Iračana. Sirijska organizacija za ljudska prava sa sedištem u Londonu, javila je Glasu Amerike da su pripadnici vladinih snaga danas ubili 21 osobu u raznim delovima zemlje, većinom snajperskim puškama. Navodi se da je 11 ljudi poginulo u regionu Hame, a ostali u Homsu, Idlibu, predgrađima Damaska i Dari. Generalni sekretar Arapske lige Nabil Elarabi je priznao da su snajperi i pucnjava i dalje opasni u sirijskim gradovima. Sirijska opozicija kritikuje posmatračku misiju, tvrdeći da ona sirijskom predsedniku Bašaru al-Asadu daje pokriće da nastavi gušenje bunta protiv svoje 11-ogodišnje autokratske vladavine. Elarabi brani posmatrače i tvrdi da su oni obezbedili ključne ustupke kao što su oslobađanje političkih zatvorenika i povlačenje tenkova iz gradova u kojim opozicija organizuje proteste. Komandant sirijskih pobunjenika Rijad al-Asad je izjavio za agencviju „Rojters“ da će njegove snage pojačati dejstva ukoliko posmatrači Arapske lige do kraja nedelje ne postignu napredak u prekidanju nasilja. Predsednik Asad je izložen sve većem pritisku Zapada, a francuski predsednik Nikola Sarkozi ga je danas pozvao da podnese ostavku zbog „odvratnog masakra“ nad sirijskim narodom. Sarkozi je istakao da bi Sirijcima trebalo omogućiti da izaberu sopstvenu sudbinu.